

VÝROČNÁ SPRÁVA O VYKONÁVANÍ OPERAČNÉHO PROGRAMU

2014-2015

(ZHRNUTIE PRE OBČANOV)

OPERAČNÝ PROGRAM EFEKTÍVNA VEREJNÁ SPRÁVA

Programové obdobie 2014 – 2020

**Vykonávanie operačného programu Efektívna verejná správa v rokoch 2014-2015**

1. **Prehľad o vykonávaní programu**

Vláda Slovenskej republiky schválila svojím uznesením č. 228 zo dňa 14. mája 2014 Ministerstvo vnútra SR ako Riadiaci orgán pre operačný program Efektívna verejná správa na roky 2014 – 2020. Operačný program Efektívna verejná správa (OP EVS) bol schválený Európskou komisiou rozhodnutím č. CCI-2014SK05SFOP001 zo dňa 27.11.2014.

Stratégia operačného programu bola definovaná tak, aby prispievala k napĺňaniu priorít stratégie Európskej únie na zabezpečenie inteligentného, udržateľného a inkluzívneho rastu a dosiahnutie hospodárskej, sociálnej a územnej súdržnosti a zároveň aby reagovala na hlavné nedostatky v oblasti verejnej správy a podporila reformné procesy v tejto oblasti na Slovensku.

Cieľom OP EVS je *„Proklientsky orientovaná, transparentná verejná správa (VS) poskytujúca svoje služby rýchlo, efektívne a kvalitne, v záujme podpory udržateľného rastu, tvorby pracovných miest a sociálnej inklúzie“.*

Celková alokácia programu je **335 381 024,-EUR**, z čoho zdroje ESF predstavujú výšku **278 449 284,- EUR** a národné spolufinancovanie (finančné prostriedky zo štátneho rozpočtu vrátane vlastných zdrojov prijímateľov) **56 931 740,- EUR**.

Štruktúru OP tvoria 3 prioritné osi (PO):

* PO 1: Posilnené inštitucionálne kapacity a efektívna verejná správa. V rámci PO 1 sú definované 3 špecifické ciele. RO OP EVS plánuje využiť finančnú alokáciu tejto prioritnej osi na kontrahovanie národných a dopytovo-orientovaných projektov za účasti regionálnej a miestnej samosprávy a tretieho sektora.
* PO 2: Zefektívnený súdny systém a zvýšená vymáhateľnosť práva. V rámci PO 2 sú definované 2 špecifické ciele. RO OP EVS plánuje využiť finančnú alokáciu tejto prioritnej osi na kontrahovanie národných projektov.
* PO 3: Technická pomoc. V rámci PO 3 sú definované 2 špecifické ciele. Prostriedky tejto prioritnej osi sú určené na podporu nevyhnutných štruktúr a administratívnych kapacít, ktoré sú predpokladom na efektívnu a úspešnú implementáciu operačného programu.

Súčasťou všetkých relevantných špecifických cieľov OP EVS sú 3 prierezové témy: *Zamedzenie korupcie a podpora transparentnosti , Podpora partnerstva a sociálneho dialógu prostredníctvom budovania kapacít a spolupráce VS so sociálnymi a ekonomickými partnermi a subjektmi mimovládnych neziskových organizácii a Hodnotenie dopadov regulačných rámcov (RIA).*

Po schválení OP EVS koncom roka 2014 a v priebehu roka 2015 bola definovaná štruktúra jeho riadenia a kontroly, ako aj funkcie Riadiaceho orgánu, jeho organizácia a postupy. Následne bol Riadiaci orgán postupne personálne a materiálne zabezpečovaný. Bola vypracovaná kompletná riadiaca dokumentácia obsahujúca manuál procedúr, podrobný popis riadenia a kontroly, príručka pre odborných hodnotiteľov, príručka pre prijímateľov OP EVS, príručka pre žiadateľov o nenávratný finančný príspevok a ďalšia súvisiaca metodická dokumentácia.

V období od 07.05.2015 do 20.07.2015 bol na Ministerstve vnútra SR vykonaný vládny audit č. A 640 K 3947 zameraný na pripravenosť orgánov pre OP EVS. Audítorská skupina v správe zo dňa 14.12.2015 konštatovala, že Riadiaci orgán a Platobná jednotka pre OP EVS splnili kritériá určenia ako sú stanovené v Nariadení Európskeho parlamentu a Rady (EÚ) č. 1303/2013 zo dňa 17.12.2013.

V priebehu roka 2015 boli Monitorovacím výborom pre OP EVS postupne odporučené zámery národných projektov (NP) v celkovom počte 31, s indikatívnym rozpočtom **206 634 000,- EUR** zo zdrojov z ESF a zo štátneho rozpočtu. Spracovateľom schválených zámerov NP boli následne priebežne poskytované konzultácie a metodické usmernenie pri vypracovaní projektov.

V rámci PO1 (Posilnené inštitucionálne kapacity a efektívna verejná správa) sú odporučené zámery národných projektov zamerané na realizáciu aktivít ako napríklad - dobudovávanie klientskych centier, eliminácia korupcie a ďalších vnútorných rizík vo finančnej správe a zvyšovanie úrovne boja proti daňovým a colným podvodom, efektívne a transparentné riadenie ľudských zdrojov vo VS, budovanie transparentnej a odbornej územnej samosprávy a eliminácia korupcie v územnej samospráve, zvyšovanie kvality podnikateľského prostredia, poskytovanie pomoci občanom – obetiam násilných trestných činov, posilnenie spolupráce a vzájomného dialógu medzi verejnou správou, občanmi a mimovládnymi neziskovými organizáciami.

V rámci PO2 (Zefektívnený súdny systém a zvýšená vymáhateľnosť práva) sú odporučené zámery národných projektov zamerané na realizáciu aktivít ako napríklad - zvyšovanie efektívnosti, výkonnosti a kvality služieb poskytovaných Ministerstvom spravodlivosti SR a organizáciami rezortu spravodlivosti, nastavenie nového systému vzdelávania a realizácia vzdelávacích aktivít určená pre zamestnancov rezortu spravodlivosti, podpora zavádzania nástrojov pre riešenie sporov mimosúdnou cestou, zvyšovanie efektívnosti poskytovanie právnej pomoci občanom v špecifických životných situáciách a dobudovanie kapacít Centra právnej pomoci, zvyšovanie efektívnosti súdnych konaní a s tým spojené zvyšovanie kvality súdnych rozhodnutí prostredníctvom skvalitnenia vzdelávacích aktivít v systéme vzdelávania sudcov, prokurátorov a justičných zamestnancov.

1. **Pokrok v kontrahovaní a čerpaní finančných prostriedkov programu (podpora EÚ + národné spolufinancovanie)**

|  |  |  |  |  |  |  |
| --- | --- | --- | --- | --- | --- | --- |
| **Operačný program EVS** | **Celková alokácia**  **2014 - 2020**  **EUR** | **Kontrahovanie k 31.12.2015**  **EUR** | **Podiel kontrahovania**  **na záväzku**  **2014 - 2020**  **%** | **Ročný nárast** | | **Nezakontrahovaný zostatok alokácie**  **EUR** |
| **EUR** | **p.b.** |
| 1 | 2 | 3 = 2/1 | 4 | 5 | 6 = 1-2 |
| **Prioritná os č. 1** Posilnené inštitucionálne kapacity a efektívna VS | **281 961 079** | **0** | **0** | **-** | **-** | **281 961 079** |
| **Prioritná os č. 2** Zefektívnený súdny systém a zvýšená vymáhateľnosť práva | **40 000 000** | **0** | **0** | **-** | **-** | **40 000 000** |
| **Prioritná os č. 3** Technická pomoc | **13 419 945** | **0** | **0** | **-** | **-** | **13 419 945** |
| **Spolu** | **335 381 024** | **0** | **0** | **-** | **-** | **335 381 024** |

|  |  |  |  |  |  |  |
| --- | --- | --- | --- | --- | --- | --- |
| **Operačný program EVS** | **Celková alokácia**  **2014 - 2020**  **EUR** | **Čerpanie k 31.12.2015**  **EUR** | **Podiel čerpania**  **na záväzku**  **2014 - 2020**  **%** | **Ročný nárast** | | **Nevyčerpaný zostatok alokácie**  **EUR** |
| **EUR** | **p.b.** |
| 1 | 2 | 3 = 2/1 | 4 | 5 | 6 = 1-2 |
| **Prioritná os č. 1** Posilnené inštitucionálne kapacity a efektívna VS | **281 961 079** | **0** | **0** | **-** | **-** | **281 961 079** |
| **Prioritná os č. 2** Zefektívnený súdny systém a zvýšená vymáhateľnosť práva | **40 000 000** | **0** | **0** | **-** | **-** | **40 000 000** |
| **Prioritná os č. 3** Technická pomoc | **13 419 945** | **0** | **0** | **-** | **-** | **13 419 945** |
| **Spolu** | **335 381 024** | **0** | **0** | **-** | **-** | **335 381 024** |

1. **Príklady úspešne realizovaných projektov v rokoch 2014-2015**

V sledovanom období Ministerstvo vnútra SR ako Riadiaci orgán pre OP EVS nepodpísal žiadne zmluvy o poskytnutí nenávratného finančného príspevku s prijímateľmi a ani nečerpal finančné prostriedky operačného programu.